
UN POLEMIST DEVENIT PAMFLETAR: 
ISAC LUDO 


Isac Ludo, nume de rang secund al publicisticii interbelice 
romanesti, isi justificä prezenta intr-o antologie a pamfletului 
prin calităţile lui de polemist ideologic: este redactor fondator 
al gazetei Adam (apărută la Bucureşti între 1929 si 1940), 
magazin cultura] evreiesc în paginile căruia apar frecvent 
articole care polemizează cu polul de dreapta interbelic. Ludo 
îi atacă pe A.C. Cuza si Nae Ionescu exact în anii legilor 
rasiale, îl interpelează des pe Mircea Eliade (care îi dă, la 
mijlocul anilor '30, replici la fel de dese — si caustice — în 
Vremea), se amestecă în cacofonia produsă în spaţiul literar 
de apariţia romanului De doză mii de ani al lui Mihail Se- 
bastian si încearcă să atragă atenţia, cu ironie şi sarcasm, 
asupra derapajelor provocate de politica antisemită (vezi În 
jurul unei obsesii: precizările unui evreu pentru românii de 
bună credință, 1936). 

Bătăios și neobosit în a stărui asupra temelor sale pre- 
dilecte, polemistul alunecă nu o dată spre pamflet, cu deo- 
sebire în varianta sa ad hominem, cu dominantă grotescă a 
portretizărilor și cu atacuri îngroșate, totul pe fondul unui 
umor ce aduce aminte de Shalom Aleihem (pe care Ludo îl 
traduce începând din anii '20). A.C. Cuza îi e personaj 
favorit, erou al unei broșuri satirice al cărei titlu spune tot: 

Doi mari poeti: Heinrich Heine si A.C. Cuza. O pildä de 
înfrățire semito-arianá (1934). Sarja la Mihail Sebastian din 
luda trebuie să sufere... e explicabilă prin poziţiile antiasi- 
milationiste ale lui Ludo: gazetarul e convins că scriitorii 
evrei nu-și asumă în întregime condiţia evreiască doar fiindcă 
nu vor să-și compromită recunoașterea literară, de aceasta 
făcându-se vinovaţi, susține el, romancieri precum Mihail 
Sebastian sau Felix Aderca (vezi si Despre pseudonim, 1947). 
După 1945, gazetarul devine romancier angajat; ciclul 
Paravanul de aur (1952-1960: Domnul General guvernează, 
Stare de asediu, Regele Palaelibus, Salvatorul, Ultimul batalion), 
pronunţat „pe linie“ (primul roman primește, de altfel, Pre- 
miul de Stat), reprezintă una dintre puţinele încercări de 
roman-pamflet ale literaturii noastre, esuate stänjenitor insa, 
tocmai din cauza schematismului si tezismului covärsitor. 


